Keletre csábít a CineFest új versenyszekciója

20. CineFest Miskolci Nemzetközi Filmfesztivál, Miskolc, 2024. szeptember 6-14.

**A CineFest Miskolci Nemzetközi Filmfesztivál a huszadik évfordulón új nagyjátékfilmes versenyszekcióval jelentkezik. Szeptember 6. és 14. között a már hagyománnyá vált Versenyprogram, Kitekintő és CineDocs mellett a nézők az East of Europe nyolc nagyjátékfilmjéből is válogathatnak. A szekció a kortárs kelet-európai filmtermés legjavát hozza el, a válogatásból pedig természetesen Magyarország sem hiányozhat.**

Keleteurópaiság tekintetében a szekció már-már esszenciája a **szlovák, cseh és magyar koprodukció**ban megvalósult ***Emma és a halálfejes lepke*** (angol keresztségben: The Hungarian Dressmaker). A második világháború viharos éveiben játszódó, a Karlovy Vary-i Nemzetközi Filmfesztiválon nagy figyelemmel kísért film hősnője a saját életét kockáztató Marika. A szlovák-magyar határon élő özvegy zsidó kisfiút rejteget, miközben egy szlovák Hlinka-gárdista százados és egy német náci tiszt is a kegyeit ostromolja. Főszerepben a *Testről és lélekről* sztárja, Borbély Alexandra!

A ***Zenit***ben egy föld alatti börtön foglyai sikeres szökést hajtanak végre, a csapat szellemi vezetője azonban egyre inkább ráérez a hatalom ízére. Kristóf György rendező korábban megjárta Cannes-t is *Out* című filmjével, és most sokkal monumentálisabb filmet álmodott. A **szlovák-magyar-cseh koprodukció**ban készült alkotás nem csak a disztópikus sci-fik, de a tánc és zene szerelmeseinek is tartogat izgalmas perceket.

A **cseh** ***Hullámok*** Karlovy Vary-ban közönségdíjat nyert, és bizonyára a hazai nézők is érdekfeszítőnek találják majd ezt az izgalmas thrillert. Bár az 1968-as prágai tavasz történelmi időszakát – az „emberarcú szocializmus” kialakítására tett kísérletet, és annak gyors letörését – számos alkotás feldolgozta korábban, Jiří Mádl új megközelítésű filmje az igazság megismertetéséért mindent feláldozni kész rádiós újságírók szemén keresztül mutatja be az eseményeket, olyan klasszikusokat eszünkbe juttatva, mint *Az elnök emberei* vagy az *Argo*.

Biztosan telt házra számíthat Vékes Csaba, a nagy sikerű *Szia, Életem!* egyik rendezőjének új **magyar** vígjátéka, a ***Lepattanó***. Kálmán (Scherer Péter) csapatával gombfoci Európa-bajnokságra készül. Amikor úgy tűnik, anyagi akadályok miatt a nagy megmérettetés mégis elmarad, egy milliárdos tévedésből kisebb vagyont utal a csapat számlájára... A saját pénze után futó amerikai szerepében a *Dallas* sorozat egykori Bobbyját, Patrick Duffyt láthatjuk.

A Rotterdami Nemzetközi Filmfesztiválon bemutatkozott ***78 nap*** egészen új oldalról mutatja a koszovói háború időszakát. Három nővér az édesapjuk besorozása után videónaplóba kezd a család kamerájával, bemutatva mindennapjaikat a főzéstől a sminkelésen át a veszekedésekig, és természetesen a szirénák és háború vészjósló zajáig. A már New Yorkban élő **szerb** Emilija Gašić első nagyjátékfilmjében a híradófelvételektől eltávolodva, rendkívül intim közelségbe hozza az 1999-es NATO bombázások időszakát.

Felnőtté válás történet a **román** új hullám egyik meghatározó alakja, Marian Crişan legújabb alkotása. A ***Warboy*** főhőse a család lovainak megmentéséért az Erdélyi-középhegység félelmetes, vadregényes tájaira indul a második világháború idején.

A Szófiai Nemzetközi Filmfesztiválon közönségdíjat nyert ***Mert szeretem a rossz időt*** megható **bolgár** romantikus dráma. Irina a saját élete elől menekül vissza bolgár szülőfalujába, ahol húsz év után újra találkozik egykori szomszédjával és gyerekkori barátjával. A férjét váró nő és a szüleit gyászoló férfi egykori emlékeiket felelevenítve mindkettejük életét megváltoztató titokra bukkannak.

**Szlovén,** de olasz és horvát segítséggel megvalósult thriller a ***Megfigyelés***. Ahogy egy mentős próbálja kideríteni, miért kap letaglózó videókat egy bűntényről, egyre nyilvánvalóbbá válik, hogy ő is érintett a vérfagyasztó ügyben.

Az elkövetkező hetekben újabb információk derülnek ki a fesztivál részletes programjáról, és a jegyértékesítés kezdetéről.

A hamarosan induló sajtóakkreditációról a közeljövőben küldünk értesítést.

Letölthető képanyagok: https://tinyurl.com/mtdtnky4

Fotókredit: CineFest Miskolci Nemzetközi Filmfesztivál